b'\n_START_ARTICLE_\nEGFR\n_START_PARAGRAPH_\nEGFR (ka ErbB1 v\xc3\xb5i HER1) ehk epidermaalse kasvufaktori (EGF) retseptor on transmembraanne valk, mis reguleerib rakkudes erinevaid v\xc3\xb5tmeprotsesse nagu nende kasv, proliferatsioon ja diferentseerumine, samuti tumorigenees ja metastaaside moodustumine. Tegu on retseptor-t\xc3\xbcrosiinkinaasiga, mis kuulub ErbB perekonna retseptorite hulka ja on oluline organismi signalisatsioonis\xc3\xbcsteemis. EGFR on retseptoriks mitmele EGF perekonna ligandile._NEWLINE_Nii epidermaalse kasvufaktori kui selle retseptori avastas Stanley Cohen Vanderbilti \xc3\x9clikoolist. 1986. aastal t\xc3\xb5i avastus koost\xc3\xb6\xc3\xb6s Rita Levi-Montalciniga neile ka Nobeli meditsiiniauhinna._NEWLINE_EGFRi ja ka teiste retseptor-t\xc3\xbcrosiinkinaaside ebapiisav ekspressioon v\xc3\xb5ib viia erinevate neuroloogiliste haigusteni nagu n\xc3\xa4iteks Alzheimeri t\xc3\xb5bi, Parkinsoni t\xc3\xb5bi v\xc3\xb5i skisofreenia. Samas on \xc3\xbcleliigne ekspressioon v\xc3\xb5i mutatsioonid retseptoris seotud hoopis kasvajate tekke ja mitmete v\xc3\xa4hivormidega. EGFRi ekspressiooni saab inhibeerida monoklonaalsete antikehadega, mille sihtm\xc3\xa4rk on ekstratsellulaarne moodul, ja v\xc3\xa4ikeste molekulidega, mille m\xc3\xa4rklaud on intratsellulaarne kinaasi domeen.\n_START_SECTION_\nRoll neuroloogilistes haigustes\n_START_PARAGRAPH_\nErbB signalisatsioonil on v\xc3\xa4ga t\xc3\xa4htis roll ajurakkude arengus. Seet\xc3\xb5ttu on ErbB v\xc3\xa4henenud ekspressioonil ka seos mitmete neuroloogiliste haigustega. Skisofreenia ja Parkinsoni t\xc3\xb5ve puhul esineb GABAergiliste ja/v\xc3\xb5i dopaminergiliste neuronite v\xc3\xa4\xc3\xa4rtalitlus._NEWLINE_Parkinsoni t\xc3\xb5bi on progresseeruv neurodegeneratiivne haigus. Patsientidel esinevad h\xc3\xa4ired liikumises ja k\xc3\xb5nes. Haiguse korral degenereeruvad keskajus dopaminergilised neuronid. Samuti on v\xc3\xa4henenud nii EGFi kui EGFRi tase ajus. Haiguse eest vastutava geeni nimetatakse parkiniks. Selle mutatsioon kiirendab EGFRi degradatsiooni. L\xc3\xb5puks h\xc3\xa4\xc3\xa4bub ErbB-1 ehk EGFRi signaal._NEWLINE_Skisofreenia on vaimne h\xc3\xa4ire, mis v\xc3\xa4ljendub inimese ebanormaalses k\xc3\xa4itumises. S\xc3\xbcmptomiteks on n\xc3\xa4iteks reaalsustaju kadu, luulud, n\xc3\xb5rgenenud sotsiaalne ja emotsionaalne k\xc3\xa4itumine, depressioon. Skisofreenia patsientidel vahelduvad ps\xc3\xbchhootilised ja endasset\xc3\xb5mbumise episoodid. Haiguse tekkel on m\xc3\xb5ju nii keskkondlikel kui geneetilistel faktoritel. Haigusele veel ravi pole, kuid s\xc3\xbcmptomeid saab leevendada.'